## Rješenje kojim se InterInvest Balanced u likvidaciji, otvoreni investicijski fond s javnom ponudom, briše s danom 4. studenoga 2010. iz registra otvorenih investicijskih fondova

### NN 128/2010 (17.11.2010.), Rješenje kojim se InterInvest Balanced u likvidaciji, otvoreni investicijski fond s javnom ponudom, briše s danom 4. studenoga 2010. iz registra otvorenih investicijskih fondova

HRVATSKA AGENCIJA ZA NADZOR FINANCIJSKIH USLUGA

3342

Na temelju odredbe članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05), članka 181. Zakona o investicijskim fondovima (»Narodne novine« broj 150/05) i članka 7. stavka 2. Pravilnika kojim se uređuje postupak, troškovi i rokovi likvidacije investicijskih fondova (»Narodne novine« broj 103/07), Uprava Hrvatske agencije za nadzor financijskih usluga, u predmetu brisanja iz registra otvorenog investicijskog fonda InterInvest Balanced u likvidaciji, pod upravljanjem društva za upravljanje investicijskim fondovima InterInvest d.o.o. iz Zagreba, Ulica grada Vukovara 284/9, na sjednici održanoj 4. studenoga 2010. godine donosi

RJEŠENJE

1. InterInvest Balanced u likvidaciji otvoreni investicijski fond s javnom ponudom pod upravljanjem društva za upravljanje investicijskim fondovima InterInvest d.o.o. iz Zagreba, Ulica grada Vukovara 284/9, čije je osnivanje odobreno rješenjem Hrvatske agencije za nadzor financijskih usluga od 21. rujna 2006. godine (klasa: UP/I-450-08/06-03/19, urbroj: 326-113/06-2), a upisan je u registar fondova pod identifikacijskim brojem JPM073, briše se s danom 4. studenoga 2010. iz registra otvorenih investicijskih fondova.

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 26. srpnja 2010. godine obavijest društva za upravljanje investicijskim fondovima InterInvest d.o.o. iz Zagreba, Ulica grada Vukovara 284/9 (dalje: Društvo) da je Uprava Društva 29. travnja 2010. godine donijela odluku o likvidaciji otvorenog investicijskog fonda s javnom ponudom InterInvest Balanced (dalje: Fond).

Navedena je obavijest dostavljena na temelju članka 5. stavka 1. Pravilnika kojim se uređuje postupak, troškovi i rokovi likvidacije investicijskih fondova (»Narodne novine« broj 103/07, dalje: Pravilnik), a unutar zakonskog roka.

Osnivanje Fonda Agencija je odobrila rješenjem od 21. rujna 2006. godine (klasa: UP/I-450-08/06-03/19, urbroj: 326-113/06-2).

Društvo je u skladu s člancima 6. i 7. Pravilnika Agenciji dostavilo sljedeću dokumentaciju vezanu uz likvidaciju Fonda:

1. Odluku o podjeli preostale neto-vrijednosti imovine Fonda

2. Izvještaj o provedenoj likvidaciji s bilješkama

3. Potvrdu depozitne banke o zatvaranju računa Fonda

4. Početna likvidacijska izvješća

5. Završna likvidacijska izvješća

6. Sve poslovne knjige likvidiranog Fonda (CD)

7. Izvještaj o obavljenoj reviziji završnih financijskih izvještaja

8. Potvrdu o uplati naknade i administrativne pristojbe.

Društvo je za Fond dostavilo financijske izvještaje za 31. lipnja 2010. godine, sukladno Pravilniku o strukturi i sadržaju financijskih izvještaja otvorenih investicijskih fondova (»Narodne novine« broj 155/09) te dodatne izvještaje uz financijske izvještaje investicijskog fonda, sukladno Pravilniku o obveznom sadržaju, rokovima i obliku obveznih izvješća o radu investicijskih fondova, društava za upravljanje i depozitne banke (»Narodne novine« broj 155/09). Nakon pregleda i uvida u dostavljena izvješća, Agencija je utvrdila da su izrađena u skladu sa Zakonom i Pravilnikom.

Pregledom dostavljene dokumentacije, Agencija je utvrdila da je postupak likvidacije Fonda proveden u skladu s odredbama članaka 181., 183. i 184. Zakona o investicijskim fondovima (»Narodne novine« broj 150/05) i članaka 5. – 9. Pravilnika, stoga je Uprava Agencije, na temelju članka 7. stavka 2. Pravilnika, odlučila kako stoji u točki 1. izreke ovog rješenja.

Na temelju odredbe članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-06/15
Urbroj: 326-113-10-3
Zagreb, 4. studenoga 2010.

Predsjednik Uprave
Ante Samodol, v. r.

Rješenje, NN 128/2010-3342